alexandrainst/scandi-wiki huggingface dataset:
RiksTV

RiksTV AS er et norsk TV-distribusjonsselskap etablert 17. november 2005. Selskapet er Norges eneste TV-distributør som leverer digital-TV via antenne og internett. 98 prosent av husstandene og ca. 90 prosent av fritidsboligene i Norge får inn RiksTV med vanlig TV-antenne. Selskapets hovedkonkurrenter er Allente, Altibox, Telia og Telenor.

Selskapet var eid av TV 2 Gruppen og NRK Aktivum, med 49.99 prosent hver. I september 2019 solgte Telenor Media Invest AS sin andel ut av RiksTV.
I mai 2021 kjøpte TV2 Gruppen AS NRK sine eierandeler i Riks TV. Selskapet eies nå 100% av TV2 Gruppen AS.

RiksTV ble dannet i forbindelse med overgangen fra analogt til digitalt bakkenett. Teknisk drift av nettet foretas av Norges Televisjon (NTV), som etter konsesjonsvilkårene skal sørge for dekning for minst 95 % av landets husstander. De første sendingene startet i september 2007.

Dekning
RiksTV/NTV dekker 98 prosent av husstandene og ca. 90 prosent av fritidsboligene i Norge med sine signaler. Dekning oppnås på flere måter, hovedsakelig gjennom bakkebaserte sendere. Der disse ikke gir dekning, kan abonnenter få et gratiskort hos satellittoperatørene Canal Digital eller Viasat, nå Allente, som gir mulighet for å ta inn de tre NRK-kanalene. Dette gjelder imidlertid kun fastboende, ikke hytteeiere. Enkelte hytteeiere må dermed betale dobbel avgift for å kunne se de samme kanalene hjemme, via pålagt kabelanlegg, og hytta med kun satellittdekning etter at den analoge omformeren ble demontert. For de husstander som ikke dekkes av bakkenettsendere og ligger i satellittskygge, er det satt opp ca. 600 skyggenettsendere. Mange av disse vil kun sende NRKs signaler.

Kanaltilbud 
RiksTVs originale kanalpakke ble lansert den 12. juni 2007, og besto av
NRK-kanalene, TV 2 Direkte, TV 2 Zebra, TV 2 Filmkanalen, TV 2 Nyheter, TV3, TVNorge, Discovery Channel, The Voice TV, Viasat Sport N, TV3+ Norge, Disney Channel, FEM. Siden kanalpakken ble lansert har kanalutvalget blitt utvidet jevnlig, og RiksTV tilbyr nå over 50 kanaler via bakkenett og internett. 

RiksTV var først i Norden med å lansere et abonnement der kundene selv kunne velge kanaler, og i mars 2012 ble kanalpakken Favoritter lansert – en pakke der hver abonnent kan plukke ut seks valgfrie kanaler i tillegg til NRKs kanaler, Frikanalen, lokal-TV og Visjon Norge. Selskapet var også først ute med ny prisstruktur som gir abonnentene TV fire steder til samme abonnementskostnad i september 2010.

Strømmetjenester 
RiksTV tilbyr en rekke TV- og underholdningstjenester via internett, og selskapet var først ute med NRK TV i deres strømmetjeneste Underholdningsportalen. I tillegg til NRK TV er arkivtjenester, filmleietjeneste, musikktjenesten Beat og flere andre funksjonaliteter tilgjengelig i strømmetjenesten Underholdningsportalen. 

RiksTV har også egne apper for iOS og Android.

Eksterne lenker 
 

Norske medieselskaper
Selskaper etablert i 2005
TV i Norge
Hvit dag

Hvit dag er en markedsskapt merkedag som feires hver 14. mars i Japan, Sør-Korea og Hongkong, én måned etter Valentinsdagen 14. februar.

I Japan og Sør-Korea er det tradisjon for at kvinner gir sjokolade til menn på Valentinsdagen. Denne gaven trenger ikke være en indikasjon på romantiske interesser slik det er i andre land. På hvit dag må mennene som fikk sjokolade gi gaver tilbake til kvinnene. Disse gavene skal gjerne være tre ganger så verdifull som gavene de mottok. Hvit sjokolade og marshmallows er en populær gave å gi tilbake på hvit dag, men andre gaver som smykker og lignende gis også.

Opprinnelsen til merkedagen er uklar, men en teori er at dagen oppstod som et markedsføringsstunt fra en marshmallow-produsent i 1965.

Se også
 

Japansk kultur
Sørkoreansk kultur
Dager i mars
Thorleif Østereng

Thorleif Østereng (født 28. mars 1912 i Oslo, død 10. november 1998) var en norsk jazzmusiker (trompet), journalist, programleder og orkesterleder.

Tross en deformert høyrehånd fra en ulykke i 1923,
ble han en av de første jazz-utøverne i landet, da han med blant annet Leif Bolin etablerte Columbia Brothers (1929) og fikk spilleoppdrag ved Scala. Østereng medvirket i Svein Øvergaard's orkester (1932), spilte i Røde Mølle-bandet Melody Boys, og diverse orkestre ledet av Kristian Hauger, Willie Vieth, Øivind Bergh, Karl Engstrøm, Jens Book-Jenssen, Guttorm Frølich og Will Arild, samt Kringkastingsorkestret (1946–). Han etablerte Thorleif Østerengs Radioensemble med blant annet Bjarne Nerem (1950–), ble ansatt i NRK som programsekretær (1952), og startet programmet Jazzklubben (1959–). På denne tiden oversatte han Louis Armstrong's selvbiografi Mitt liv i New Orleans (1955). 

På basis av Kjell Karlsen's storband, etablerte han så Radiostorbandet (1964) og virket som leder av dette en tid.  Bandet ble først kalt Thorleif Østereng Storband, senere (under ledelse av Helge Hurum) Østereng/Hurums storband (1970–79), deretter Radiostorbandet. Han mottok Molderosen (1967), blant annet for sin engasjerte dekning av Moldejazz der han var fast årlig deltaker (1961–).

Referanser 

Norske jazztrompetister
Jazzjournalister
Norske journalister
Storband
Programledere for NRK
Ansatte i NRK
Personer fra Oslo
Fødsler i 1912
Dødsfall i 1998
Masuria

Masuria (polsk Mazury) er en historisk region i nordøstlige del av Polen og landets største innsjølandskap, De masuriske sjøer. Det ligger i dag i det ermelandskmasuriske voivodskap. 

Navnet Masuria stammer fra masurerne – polske nybyggere som befolket store deler av området etter at det hadde blitt erobret av Den tyske orden.

Eksterne lenker 
 

Polske regioner
Historiske regioner i Polen
Masovia

Masovia (polsk: Mazowsze) er en historisk og geografisk region i sentrale og nordøstlige del av Polen, i Wisłas sentrale løp. Den historiske hovedstaden i Masovia er byen Płock, mens det masoviske voivodskapets hovedstad er Warszawa.

Eksterne lenker 
 

Polske regioner
Historiske regioner i Polen
Gerundium

Gerundium må ikke forveksles med gerundiv. 
Gerundium er en substantivisk form av et verb, som brukes blant annet på latin, flere romanske språk og engelsk. Formen har en funksjon som ligner bruk av infinitiv eller verbalsubstantiv på norsk.

Engelsk

På engelsk ender gerundium på -ing, og er dermed til forveksling lik presens partisipp. En gerundiumform kan fungere som verb innenfor en del av setningen, men inngår i subjektet for hele setningen. 

 Editing this article is very easy.

I denne setningen er editing et verbal for delen editing this article, men editing this article er subjekt for is.

Latin

På latin fungerer gerundium som et verbalsubstantiv. Det dannes med presensstammen + -nd- + endelse for o-deklinasjon i entall. Det finnes ingen nominativ-form, da denne erstattes av infinitiv presens aktiv. 

Grammatikk
Latinske ord og uttrykk
Brandy

Brandy er en internasjonal, opprinnelig engelsk, betegnelse for druebrennevin, det vil si sprit fremstilt ved destillasjon av vin. Tysk har ordet Weinbrand, som betyr det samme.

Engelsk har ingen klar avgrensning mellom druebrennevin og fruktbrennevin, som gjerne kalles for fruit-brandies. Norsk har noe av det samme med ordet brenne-vin, som like gjerne kan bety sprit laget av korn, sukkerrør eller potet, som av vin.

Brandy lages i de fleste vinproduserende land, gjerne med forskjellig lagringsgrad.

Brandy fra den franske Cognac-regionen kalles cognac. I Frankrike lager man også blant annet brandyen Armagnac. Cognac og armagnac er beskyttede merkevarer med strenge retningslinjer for produksjon og lagring.

Av andre kjente typer brandy kan nevnes:
Napoléon (flere varianter), Concorde, Bardinet, St. Remy (Frankrike)
Asbach «Uralt» (Tyskland)
Carlos (I -V) (Spania, nummerert etter lagringstid)
Metaxa (Hellas)

Brennevin
Engelske ord og uttrykk
Ordnede par

Et ordnet par er i matematikk en gruppering av to uavhengige objekter, hvor det første kalles første koordinat og det andre kalles andre koordinat. Vanlig notasjon for et ordnet par er (a,b) eller <a,b>. Paret er ordnet i den forstand at (a,b) = (b,a) bare dersom a = b. 

To ordnede par (a,A) og (b,B) er like hvis og bare hvis a = b og A = B.  Generelt trenger ikke a og A være objekter fra samme mengde.

Eksempel 1
Et element i det kartesiske produktet  er et ordnede par.  Dette svarer til et punkt i et kartesisk koordinatsystem.

Eksempel 2
Et komplekst tall kan defineres som et ordnet par.

Eksempel 3
En funksjon kan defineres som en mengde av ordnede par (x,f(x)).

Mengdelære

ru:Пара (математика)#Упорядоченная пара
Telemark Task Force II

Telemark Task Force (TMTF) var en avdeling på kompanistørrelse fra norske Telemark bataljon som opererte i Afghanistan i ISAF-styrken under Nato-ledelse rundt 2004.  Den hendelsen under avdelingens engasjement som fikk mest oppmerksomhet i norske medier var da grenader Tommy Rødningsby ble drept under et angrep utenfor Kabul. 

TMTF ble deplojert i november 2003 og overdratt til den internasjonale brigaden i Kabul 4. desember 2003. Avdelingen var tidlig i oppdraget Quick Reaction Force i forbindelse med Loya Jirga. Senere hadde kompaniet ansvar for patruljering av to politidistrikter i Kabul. Avdelingen var oppsatt med CV9030N Stormpanservogner og pansrede og upansrede Mercedes Benz feltvogner. Avdelingen var i Kabul til rotasjon var fullført 24. juni 2004. Den ble erstattet av en eskadron fra Kavaleribataljonen, Norwegian Squadron (NorSqn) som inngikk i den flernasjonale bataljonen Battle Group 3. BG 3 var en av tre bataljonsstridsgrupper i den internasjonale brigaden som hadde ansvaret for sikkerheten i Kabul.

Rullering av mannskaper i mars 2004 gjør at det skilles mellom Telemark Task Force I og II.

Kilder
 ISAF Mirror nr 4 2004, s. 3
 Forsvarsdepartementets kronologi over styrkeutviklingen i Afghanistan
 Kronikk i Aftenposten 15.7.2004 av Generalinspektør for Hæren, Lars Sølvberg
 intervju med veteranen Stian Torbjørnsen i Forsvarets Forum 4.3.2013

Hæren (Norge)
Telemark Bataljon
Nanset Blåseensemble

Nanset Blåseensemble (inntil 2005 Nanset Ungdoms-musikkorps, NUMK) er et av Norges ledende amatørkorps, og har oppnådd stor anerkjennelse langt utenfor landets grenser. Korpset hadde fram til 1981 fanfare-besetning, men skiftet da til janitsjar-besetning.

Korpset har bygd opp sitt gode rykte gjennom en satsing på et svært nyskapende og krevende repertoar, samt en rekke urfremførelser av sentrale musikkverk. Korpsets hovedmålsetting er å spille god musikk på et høyt internasjonalt nivå. Ved å tenke nytt og annerledes har korpsets ulike arrangementer satt en ny standard for korpskonserter i Norge. 

Nansets særdeles store aktivitet har ført til turnévirksomhet i inn- og utland, utgivelse av flere CD-innspillinger, utallige radioopptak, flere NM-seirer, og gode plasseringer i internasjonale mesterskap. Ensemblets dirigent siden 1969, Odd Terje Lysebo, har mye av æren for dets suksess.

Den gode musikalske utviklingen i korpset har ført til at de har tiltrukket seg musikere langveis fra som ønsker å spille der.

Norske musikkorps
Kultur i Vestfold og Telemark
Sash!

Sash! er et tysk DJ / produsentteam. Teamet består av frontfiguren Sascha Lappessen (født 10. juni 1970 i Nettetal, Tyskland), Ralf Kappmeier og Thomas «Alisson» Lüdke.

Karrière
Sash! hadde en rekke med hits i Storbritannia i 1997–1998 med «Encore Une Fois», «Ecuador», «Stay» og «Mysterious Times», og alle kom så høyt som til 2.-plass i de britiske hitlistene.  Sash! holder rekorden av å ha flest 2.-plasser i de britiske hitlistene (totalt 5 stk.), uten å komme seg opp til 1.-plass. De er fortsatt aktive i dag, men ikke med like stor suksess. Deres siste album S4!Sash! ble aldri sluppet ut i England eller Norge. De har siden 2002 vært i forhandlinger med plateselskaper om å gjøre en «comeback», og har nå fått en avtale med Ministry of Sound (Et stort engelsk dance/trance/house plateselskap). I 2007 slapp de ut deres «nye» album 10th Anniversary for å feire deres 10 år med musikk. Albumet inneholder DVD og remastret musikk, samt noen nye.

Språk 
Sash! har alltid vært kjent for å kunne lage unike og populære dansehits blandet med musikk og språk fra forskjellige etniske grupper. Eksempler på dette finner man i «Stay», «Mysterious Times» og «Just Around The Hill» som ble sunget på  engelsk, «Encore une Fois» på fransk, «Adelante» and «Ecuador» på spansk, «La Primavera» på italiensk, «The Trip» på finsk, «Together Again» på dansk og «Ganbareh!» på japansk.

Diskografi

Album
 1997 It's My Life - The Album
 1998 Life Goes On
 2000 Trilenium
 2000 Encore Une Fois - The Greatest Hits
 2002 S4!Sash!
 2007 10th Anniversary

Singler
 1996 «It's My Life»
 1997 «Encore Une Fois» – featuring Sabine Ohmes
 1997 «Ecuador» – featuring Rodriguez
 1997 «Stay» – featuring La Trec
 1998 «La Primavera» – featuring Patrizia Salvatore
 1998 «Mysterious Times» – featuring Tina Cousins
 1998 «Move Mania» – featuring Shannon
 1999 «Colour The World» – featuring Dr. Alban
 1999 «Adelante» – featuring Rodriguez and Peter Faulhammer
 2000 «Just Around The Hill» – featuring Tina Cousins
 2000 «With My Own Eyes» – featuring Inka
 2002 «Ganbareh!» – featuring Mikio
 2002 «Run» – featuring Boy George
 2002 «The Sunset» – featuring Georgina Collins
 2003 «I Believe» – featuring TJ Davis
 2007 «Ecuador Reloaded» – featuring Rodriguez

Eksterne lenker
 
 French Site

Tyske DJer
Fødsler i 1970
Utsikt til paradiset

Utsikt til paradiset er den første romanen av fire i serien om Elling av Ingvar Ambjørnsen.

Den ble utgitt i 1993 på Cappelen og er oversatt til flere språk.

De fire bøkene i serien er Utsikt til paradiset (1993), Fugledansen (1995), Brødre i blodet (1996) og Elsk meg i morgen (1999)

Handling

I denne første boken i serien om Elling, møter vi Elling, bokens jeg-person, i en treroms blokkleilighet i utkanten av Oslo. Her har han og moren bodd i alle år, mer eller mindre isolert fra omverdenen. Det var bare moren han hadde noe som helst kontakt med, og moren hadde heller ikke noen spesiell kontakt med andre heller. Som han sier så sørgmodig: ”Hun var enebarn. Jeg var enebarn. Det kom ingen på besøk.”

Handlingen begynner med at moren dør, den eneste personen han har hatt kontakt med. Gråter gjør han ikke, og han er heller ikke særlig trist. Hennes død etterlater imidlertid et tomrom som Elling fyller igjen med sine oppdiktede forestillinger. Han begynner nå å se mer ut på verden, blant annet blokkene som omkranser leiligheten. Som om det ikke var ille nok fra før, tar han på ingen måte initiativ til å oppsøke og kontakte andre mennesker nå, i hvert fall ikke direkte kontakt. Rommet til mor tømmer han, og han investerer i et rådyrt teleskop med penger han har spart opp på konto. Teleskopet plasserer han i vinduskarmen rettet mot leilighetene i de andre blokkene. Meningen hans med dette er å få et innblikk i andres liv gjennom vinduet uten at han på noe som helst måte skal bli oppfattet som en kikker. Gjennom teleskopet observerer han hva som foregår i de andre leilighetene. Han merker seg små, avslørende detaljer, gir personene navn og livshistorie og dikter handlinger og samtaler.

I begynnelsen observerer han bare, men etter hvert som hans egne drømmer tar form og blir virkelige, i hvert fall for ham, ønsker han å bli en del av naboenes liv. Han ønsker å prate med personene, gi dem råd og veiledning og lede dem i riktig retning. Mor sitt rom, som før var meget ukjent for ham, ble nå hans egen lille inngangsportal til fellesskapet. Bortsett fra å gjøre hverdagslige ting som å handle i dagligvarebutikken og poste post på postkontoret i ny og ne, bruker han nesten all sin tid på teleskoptitting.
 
Boken ender med at Elling blir drevet ut av leiligheten sin.

Eksterne lenker
 Utgaven fra 1997 | 1999  hos Nasjonalbiblioteket.

Norske romaner
Ingvar Ambjørnsen
Bøker fra 1993
Quake (videospill)

Quake er et førstepersonsskytespill utviklet av id Software og gitt ut i 1996. Quake er det første spillet i Quake-serien.

Handling 
I single player-versjonen av spillet får spilleren rollen som en hovedperson kjent som Ranger, som blir sendt gjennom en magisk portal for å stoppe en fiende med kodenavn "Quake" hvor ett av Rangers mål går ut på å samle fire magiske runer fra fire ulike dimensjoner av Quake. Spillet består av 30 separate nivåer, som inneholder 26 vanlige kart og fire hemmelige kart.

Det finnes også forskjellge individuelle dimensjoner, som spilleren kan få tilgang til gjennom magiske portaler som blir oppdaget i løpet av spillet. De forskjellige rikene består av en rekke gotiske, middelalderske og lava-fylte huler eller fangehull, med et tilbakevendende tema om helvete og sataniske bilder.

Quake-motoren 
id Software utviklet en ny 3D-spillmotor til Quake, kalt «Quake engine». Denne spillmotoren ble i 1999 frigjort under GPL-lisens, og flere spill har brukt Quake-motoren.

Referanser

Eksterne lenker 
 

Videospill fra 1996
Videospill utviklet av id Software
Quake
Amiga-spill
DOS-spill
Windows-spill
Linux-spill
Nintendo 64-spill
Sega Saturn-spill
RiscPC-spill
Mac OS-spill
Videospill utviklet i USA
Golden Joystick Awards-vinnere
Aquitansk

Aquitansk var et språk som ble talt i det som i dag er Aquitaine i Frankrike i tidligere tider. Det ble talt i Aquitaine før romerne okkuperte området, og antageligvis helt fram til middelalderen.

Arkeologiske, toponymiske og historiske spor antyder at språket var en forløper til, i slekt med, eller en dialekt av baskisk. Det viktigste vitnesbyrdet er en serie skrifter på latin, som inneholder rundt 400 personnavn og 70 gudenavn.

Slektskap til andre språk 
Språket har ingen kjente slektninger, utenom baskisk, dersom man aksepterer den teorien. Mange av navnene på innskriftene inneholder elementer som uten tvil er baskiske:

Referanser

Litteratur 
 Núñez, Luis (2003): El Euskera arcaico. Extensión y parentescos, Tafalla.
 Rodríguez Ramos, Jesús (2002): «La hipótesis del vascoiberismo desde el punto de vista de la epigrafía íbera» i: Fontes Linguae Vasconum 90, s. 197–219.
 Rodríguez Ramos, Jesús (2002): «Índice crítico de formantes de compuesto de tipo onomástico en la lengua íbera» i: Cypsela 14, s. 251–75.
 Trask, L.R. (1995): «Origin and relatives of the Basque Language: Review of the evidence» i: Towards a History of the Basque Language, s. 65–99.
 Trask, L.R. (1997): The History of Basque, London/New York, ISBN 0-415-13116-2
 Trask, L.R. (2008): Etymological Dictionary of Basque (PDF), redigert for web-publisering av Max Wheeler, Universitetet i Sussex

Se også 
 Baskisk
 Baskere
 Baskerland, avsnittet «Genetikk»

Isolerte språk
Utdødde språk i Europa
Trollheim kraftverk

Trollheim Kraftverk er et vannkraftverk i Surnadal kommune i Møre og Romsdal. Elven Folla reguleres av kraftverket og vannet ledes ut i Surna etter at det er brukt i kraftverket.

Kraftverket utnytter et fall på 402 meter fra Foldsjøen som er regulert mellom 420 og 375 moh.

Midlere årsproduksjon er på 805 GWh og installert effekt er på 130 MW i en francisturbin. 

Kraftverket startet produksjonen i 1968.

Eier er Statkraft. Kraftverket ligger inne i fjell.

Referanser

Kilder
 
 NVE vannkraftdatabase
 Statkraft

Vannkraftverk i Møre og Romsdal
Kraftverk i Surnadal
Statkraft
Kraftverk etablert i 1968
EFTA-domstolen

EFTA-domstolen er EFTAs domstol. Den ble opprettet i medhold av EØS-avtalen artikkel 108 (2) og er hjemlet i ODA-avtalen artikkel 27 til 41. Domstolen består av tre dommere, jf. ODA-avtalen artikkel 28: én fra hvert EFTA-land. Domstolen har jurisdiksjon til å avgjøre EØS-rettslige spørsmål som oppstår i EFTA. Domstolen er konstruert som en forminsket utgave av EF-domstolen. Siden 1996 har domstolen hatt kontorer i Luxemburg. 

Domstolen behandler traktatbruddsaker anlagt av EFTAs overvåkningsorgan (ESA), EFTA-statene og saker anlagt mot ESA (slik som søksmål om gyldigheten av et artikkel 36-fundert ESA-vedtak). Videre kan den avgi rådgivende uttalelser om tolkningen av EØS-rettslige spørsmål, dersom den blir anmodet om dette av en domstol i et av EFTA-landene.

Hensikten med opprettelse av EFTA-domstolen var å sikre mest mulig ensartet tolkning av EU-rett i EU og EØS-området uten å gjøre norske domstoler direkte underlagt EF-domstolen. Det følger av dette at EFTA-domstolen spiller en viktig rolle i forhold til en ensartet tolkning av EØS-regler og en effektiv beskyttelse av EØS-rettigheter i EFTA-statenes domstoler.

Det har vært påstått at det i realiteten er EF-domstolen som avgjør tolkningen av EØS-retten og  at det innebærer at EFTA-domstolen er havnet i en vanskelig posisjon. Den påstanden har imidlertid vært kritisert som delvis feil og delvis en forenkling av forholdet mellom EFTA-domstolen og EF-domstolen.

Dommere  
 Per Christiansen 
 Páll Hreinsson (domstolens president)
 Bernd Hammermann 
Carl Baudenbacher var domstolens president fra 2003 til 2018.

Referanser

Eksterne lenker
 EFTA-domstolen

Internasjonale domstoler
EFTA
Etableringer i 1994
Honda Civic

Honda Civic er en bilmodell i kompaktsegmentet fra den japanske bilprodusenten Honda.
Modellen kom på markedet i 1972, og har vært solgt i 3-, 4- og 5-dørsvarianter.

Modellen var pr. 2012 i sin 9. generasjon.

Modellen er for tiden (2010) den japanske bilmodellen som har vært markedsført kontinuerlig gjennom det nest lengst tidsrom på det nordamerikanske markedet. Bare Toyota Corolla som ble introdusert i 1969, har hatt lengre levetid. Civic utgjorde sammen med Honda Accord og Honda Prelude Hondas tilbud i Nord-Amerika frem til 1990-tallet. Da ble modellrekken utvidet. 

Gjennom de forskjellige generasjonene er Honda Civic stadig blitt større og mer velutstyrt. Den ble introdusert i USA i juli 1972 i to-dørs versjon, mens tre-dørsvarianten kom i september samme år. Med tverrmontert motor og forhjulstrekk bød bilen på god plass til tross for de begrensede, ytre målene. Utstyrspakken var begrenset i den første tiden med radio, varmeapparat, skumfylte plastpaneler, vindusvisker med to hastigheter og lakkerte stålfelger som standard.
Fra slutten av 1980-årene ble VTEC-motorer tilgjengelige for kjøpere av Honda Civic.

Det finnes flere forskjellige typer av Civic-en.
De eldre modellene, som f.eks årgangene fra 1995-1998 er svært populære.
Bilene blir ofte stylet og brukt til vanlig kjøring og/eller f.eks utstillinger.

Eksterne lenker 
 

Civic
Bilmodeller introdusert i 1972
Polesie

Polesie, eller Polesje (hviterussisk: Палесьсе – Paljessie, ukrainsk: Полісся – Polissja, russisk: Полесье – Polesie, latin: Polesia), er en historisk og geografisk region i sørvestlige deler av Den østeuropeiske slette – hovedsakelig i Hviterussland og Ukraina, men også delvis innenfor Polen og Russland. Området ligger sør for forhøyninger i slettelandskapet blant annet De belarusiske høyder. Polesie er et av de største myrlendte områdene i Europa, og sumpområdene i regionen er kjent som Rokitnomyrene, Pinskmyrene (etter byen Pinsk) eller Pripjatmyrene (etter elven Prypjats som drenerer området). Området er for en stor del skogkledd.

Geologisk tilhører det De volhynske trappene, også kjent landskapsmessig som det Volhyn-podolske høyland.

Navnet Polesie har en slavisk rot og kan oversettes noe fritt med «skogområde».

Tsjernobyl kjernekraftverk ligger i dette området, på Ukrainas side av grensen.

Referanser

Eksterne lenker 
 

Historiske regioner i Polen
Historiske regioner i Ukraina
Belarus’ geografi
Belarus’ historie
Skorpo

Skorpo kan vise til:

Skorpo (Askøy) – ei øy i Askøy kommune i Hordaland
Skorpo (Kvinnherad) – ei øy i Kvinnherad kommune i Hordaland
Skorpo (Os) – ei øy i Os kommune i Hordaland
Skorpo (Sveio) – ei øy i Vigdarvatnet i Sveio kommune i Hordaland
Skorpo (Tysnes) – ei øy i Tysnes kommune i Hordaland
Podlasie

Podlasie er en historisk region i den østlige del av Polen og den vestlige del av Hviterussland. Den ligger mellom elven Biebrza i nord og sin naturlige fortsettelse i sør – Polesie-området.  Geologisk ilhører det De volhynske trappene, landskapsmessig kjent som Volhyn-podolske høyland.
 
Området kalles Podlasie, Podlasze eller Podlasko på polsk, Падляшша (Padljasjsja) på hviterussisk, Підлісся (Pidlissja), Підлясіє (Pidljasije) eller Підляхія (Pidljahija) på ukrainsk, Подляасье (Podljasie) på russisk, Palenkė på litauisk og Podlachia på latin.

Eksterne lenker 
 

Historiske regioner i Polen
Belarus’ geografi